钦定古今图书集成/理学汇编/文学典/第115卷 > 张溥〈张采〉
## 钦定古今图书集成/理学汇编/文学典/第115卷 > 张溥〈张采〉

按《明外史》本传：“溥字天如，太仓人。伯父辅之，南京工
部尚书。溥幼嗜学，所读书必手钞。钞已，朗诵一过即
焚之，又钞，如是者六七始已。右手握管处指掌成茧，
数日辄割去。冬月手皲，日沃汤数次。后名读书之斋
曰‘《七录》’，以此也。为诸生，招同里张采共学，益肆力经
史，名籍甚，号娄东二张。崇祯元年，以选贡生入都，采”
方成进士，两人名彻都下。已而采官临川，溥归，集郡
中名士相与复古学，名其文社曰复社。四年成进士，
改庶吉士。以葬亲乞假归，读书若经生，无间寒暑。四
方啖名者争走其门，尽名为“复社。”溥亦倾身结纳，交
游日广，声气通朝右。所品题甲乙，颇能为荣辱，大吏
多承其謦欬。诸奔走附丽者，辄自矜曰：“吾以嗣东林
也。”执政大僚由此恶之。里人陆文声者，输赀为监生，
求入社，不许。采又尝以事抶之。文声诣阙言：风俗之
弊，皆原于士子。溥、采为主盟，倡复社，乱天下。温体仁
方枋国，下其事于提学御史倪元珙。元珙移兵备参
议冯元飏，元飏下太仓知州周仲琏，迁延久之，言复
社无可罪。三人皆贬斥，严旨穷究不已。闽人周之夔
者，尝为苏州推官，坐事罢去，疑溥为之，恨甚。闻文声
讦溥，遂伏阙言溥等把持计典，已罢职，实其所为，因
及复社恣横状。章下巡抚张国维等言。之夔去官，无
预溥事，亦被旨谯让。至十四年，溥已卒，而事犹未竟。
刑部侍郎蔡奕琛，坐党薛国观系狱，未知溥卒也，讦
溥遥握朝柄，己罪由溥，因言采结党乱政。诏责溥，采
回奏。采上言：“复社非臣事。然臣与溥生平相淬砺，死
避网罗，负义图全，谊不出此。念溥日夜解经论文，矢
心报称，未曾一日服官，怀忠入地。即今严纶之下，并
不得泣血自明，良足哀悼。”当是时，体仁已前罢，继者
张至发、薛国观，皆不喜东林，故所司不敢覆奏。及是
至发、国、观亦相继罢。而周延儒当国，溥座主也。其获
再相，溥有力焉。故采疏上，事即得解。明年，御史刘熙
祚、给事中姜埰交章言溥砥行博闻，所纂述经史，有
功圣学，宜取备。乙夜，观因荐采学行。帝御讲筵，问及
二人。延儒对曰：“读书好秀才。”帝曰：“溥已卒，采小臣，言
官何为荐之？”延儒曰：“二人好读书，能文章。言官为举
子时，读其文，又以其用未竟，故惜之耳。”帝曰：“亦未免
偏。”延儒言：“诚如圣谕。溥与黄道周皆偏，因善读书，以
故惜之者众。”帝颔之，遂有诏征溥遗书，而道周亦复
官。有司先后录上三千馀卷，帝悉留览。溥诗文敏捷，
四方征索者，率不起草，对客挥毫，俄顷立就，以故名
高一时。卒时年止四十。采字受先，与溥善。溥性宽泛，
交博，爱采特严毅，喜甄别可否，人有过，尝面叱之。知
临川摧强扶弱，声大起。移疾归，士民泣送载道。知州
刘士斗、钱肃乐严重之，以奸蠹询采，片纸报，咸置之
法。福王时，起礼部主事，进员外郎，乞假去。南都失守，
奸人素衔采者，群击之死，复用大锥乱刺之，已而甦，
避之邻邑。又三年卒。

按《苏州府志》：“采字受先，太仓人。崇祯戊辰进士。少敏
慧，弱冠后折节读书。时海内学者尚诸子，张溥延采
于七录斋，日夜相砥砺，期以《六经》《史》《汉》复古学。两人
先后成进士，遂翕然服从。采谒选归，集乡老于城隍
庙，誓曰：‘自今以往，幸通籍，毋以势凌人，毋纵奴仆横，
毋使宗党子弟肆里门，毋使私属隶官府。有渝约者’”，
共斥之，风俗亦大变。令临川奉母间进肉，妻子以下
率烹园葵。政在恤民隐，绳暴必以法，不少借。有贵人
妻党恣邑中，擒毙之，豪强屏迹。已，移疾归。会里猾上
封事，指溥所立复社为朋党，列采名，诏切责，牵连四
五年。溥死，采独具疏曰：“谓复社是臣事，则出处年月
不符；谓复社非臣事，则生同砥砺，死避罗弋，负义图
全，臣不出此。”上直其言，诏勿问。辛巳，旱蝗，采请于州
四门设粥厂，活万人。作常平仓，讲乡约，立保甲法，凡
利民者，极言不少避。知州钱肃乐信采所言，无不从，
豪猾自此衔刺骨。乙酉乱，啸聚数十人绐采，拥之去，
捶至死。一僧伺间负采出，得幸全。自后东西窜伏，辄
北向痛哭。三载卒，年五十三。采好善嫉恶，出于天性，
晚事理学，以程朱为宗。尝过绍兴刘宗周率子弟百
人聚而讲学，宗周极推之。濒行，封黄柑四枚，驰数十
里外为赠。尤留心经济，丙子，兵备冯元飏入卫京师，
壬午程峋定海乱人材谋画出，采居多。所著有《知畏
堂集》。《太仓州志》